**ISIFUNDO 1 – ISINGENISO ISIFUNDO 1 – ISINGENISO**

**ISIFUNDO 1 ISINGENISO**

**Injongo zesifundo [Isikhathi: Imizuzu engu45-60]**

• Kumele uzwisise injongo yesifundo njalo wazi ukuthi ngubani okulesosifundo

• Nika isibonelo: bona ukuthi umfundi uzizwa ephephile, elokuzethemba njalo elentshukuntshu yokufunda ngeyinthanethi yabomakhalekhukhwini njalo wazi indlela zokuziphatha ezizalandelwa

• Kumele uzwisise inzuzo ezingatholakala ekusebenziseni iyinthanethi kumpilo zabo

**Iseluluko:** Yenza ukuthi ikhasi lakuqala leyinthanethi kumakhalekhukhwini owabelanwayo libe ngelitshengisa impumela yemifanekiso ye*Google* eyendawo eyaziwayo. Lokhu kwenza abafundi bakholise njalo baqale ukuhlangana leyinthanethi ngendlela ekholisisayo. Ukuze uhlele ikhasi lakuqala, vula uhlelo lokudinga kuyinthanethi ubususiya kuwebhusayithi ofisa ukuthi ibe likhasi lakuqala. Vula imenyu yohlelo lokudinga kuyinthanethi ubusuhlaba u ku’*settings*’ ubususenza ukuthi i ‘*current page’* ibe yilo ikhasi lakuqala.

**Impahla ozazidinga:**

Umakhalekhukhwini ophucukileyo

Amagwaliba alemifanekiso yabantu x 3 Amadoda atshengise igwaliba elilomfanekiso wesilisa, Omama batshengise umfanekiso womuntu wesifazana

Amagwaliba aqunyiweyo atshengisa impawu

Ugwadlwana loluhlu lwamabala

Iziqondiso zokuziphatha

Imivuzo engatsholutho

Insiba, amaphepha, iphepha lokunamathisela lebhola elincane

**LUNGISELELA/ NGENISA ISIFUNDO/ SUNGULA AMAQEMBU AMANCANE/ INZUZO YOKUSEBENZISA IYINTHANETHI/ NIKEZA OMAKHALEKHUKHWINI ABAPHUCUKILEYO**

**Lungiselela usebenzisa indlela ezikholisisayo lemidlalo**

**Imidlalo yokungenisa**

• Faka ibhola elincane ezandleni zakho ubusuzethula njengomqeqetshi: qamba ibizo lakho, imbali yakho kanye lesizatho sakho sokuba lapho

• Jikela omunye wabafundi ibhola ubusumcela ukuthi asukume azethule kuqembu. Nxa eseqedile, mcele alijikele omunye umuntu

• Umdlalo uphela nxa wonke umuntu kusifundo eseke wabamba ibhola njalo esezethulile

**Yethula isifundo**

**Chasisa injongo yezifundo:**

• “Sihlangene lapha ukuthi sifunde ngeyinthanethi yabomakhalekhukhwini; iyini? Isetshenziswa njani? Ungayisebenzisa ukwenzani?”

• **Xoxani** ngendlela zokuziphatha

• **Chasisa** ukuthi lizaxoxa ngani kuzifundo isb. Indlela zokusebenzisa i*Whatsapp*, i*Youtube*, i*Google*, i*Wikipedia* leFacebook kanye lokuthi kunye lokunye kwakho kusetshenziswani

• **Chasisa** “Lizakwethulelwa ukusetshenziswa kweyinthanethi kumakhalekhukhwini ophucukileyo”

• **Chasisa umlandu wakho njengomqeqetshi**: “Njengabaqeqetshi silapha ukuzolincedisa ukufunda kanye lokuleseka”

**• Chasisa** “Usuku lwanamhla ngolwenu! Akulampendulo kumbe mbuzo oqondileyo kumbe ongaqondanga. Akusimhloliso, sifuna ukukunceda ukufunda!”

**Bumba amaqembu amancane**

**Yehlukanisa abafundi bakho kumaqembu amancane** (iqembu linye ngalinye lizakuba labantu abangedluli abayisithupha).

Dweba umzila phansi phakathi kwesakhiwo ubusufaka amachatha amathathu emzileni lowo:

Ngibona angani ukusebenzisa iyinthanethi kumakhalekhukhwini kulula

Sengake ngasebenzisa iyinthanethi kumakhalekhukhwini wami kodwa kangiyizwisisi kahle

Angikaze ngisebenzise iyinthanethi kumakhalekhukhwini wami

• **Tshela** abafundi bakho ukuthi bame endaweni esemzileni eyiyo emela ukwenelisa kwabo ukusebenzisa iyinthanethi yefonini

• **Yehlukanisa** abafundi kumaqembu angedluli ayisithupha kulandela indawo abazikhethileyo- umqeqetshi munye ngamunye ophakathi kwesakhiwo uzasebenza leqembu linye

• **Chasisa** ukuthi amaqembu lawa azasetshenziswa kuze kuyephela izifundo

**Iseluleko**: Kuqakathekile ukuthi abafundi babekubanga lamakhono elilingana labanye abakuqemmbu labo ukuze bazizwe belokuzethemba njalo behlalisekile. Ngemva kokuba izifundo seziqalile, khululeka ukususa abafundi kuqembu linye ubasa kwelinye nxa kungavela ukuthi abafundi balamakhono atshiyene labanye abakuqembu labo.

**Ukwethula amaqembu amancane:**

• **Cela** ukuthi umuntu munye ngamunye azethule ibizo/ atsho ukuthi uvela ngaphi/ atsho njalo lokuthi uthakazelelani.

• **Cela** abafundi bakho ukuthi babhale amabizo abo kumaphepha okunamathisela besebewanamathisela ezifubeni zabo.

• **Hlela injongo zesifundo:** Buza “Lifuna ukufundani?”

• **Bhala** injongo zomfundi munye ngamunye eziphathelane lezifundo ubusuzinamathisela emdulwini.

**Chasisa inzuzo yokusebenzisa iyinthanethi**

**Chasisa ukuthi umqeqetshi uzabuza imibuzo njalo abafundi balakho ukuphakamisa izandla nxa befuna ukuphendula:**

• “Ngubani lapha osowake wasebenzisa iyinthanethi kumakhalekhukhwini?”

• “Ngicela omunye asukume achasise ukuthi iyinthanethi iyini.”

**Chasisia ukuthi iyantanethi iyini njalo idabuka ngaphi**

• **Chasisa**: “Umtholisi wakho wensizakalo zokuxhumana angakuxhumanisa kusetshenziswa umakhalekhukhwini wakho”

**Batshengise ‘Igwaliba leyinthanethi’**

• **Chasisa**: “Iyinthanethi yibulembu obuvumela amakhompiyutha labanye omakhalekhukhwini ukuthumela lokwamukela imininingwane umhlaba wonke. Iyinthanethi injengesiphala esikhulu solwazi esingasetshenziswa ngabantu emhlabeni wonke ukuthola, ukusebenzisa lokwengezelela ulwazi”

**Batshengise ‘Amagwaliba alemifanekiso yabantu’**

Amagwaliba lawa ngawokukuncedisa ukuthi uchasisele abafundi bakho ukuthi umuntu angayisebenzisa ukwenzani iyinthanethi kamakhalekhukhwini.

• **Chasisa**: “Iyinthanethi ingakuphathisa ukweseka ibhizimusi lakho, ukuthuthukisa amakhono akho, ukunakekela imuli yakho labangane kanye lokunye okunengi!”

**Chasisa inzuzo yokusebenzisa iyinthanethi**

**Tshengisa ubuhle beyinthanethi ngokusebenzisa izibonelo eziphilayo!**

**Batshele olwakho udaba** lokuthi iyinthanethi ikunceda njani (wena mqeqetshi), inceda njani abangane bakho kanye lemuli kumbe isigaba sakho. Ezinye izibonelo zingagoqela:

• Ukuxhumana labanye ku***Whatsapp* –** ukuthola izindaba ezivela kubangane lemuli, ukukhankasa ibhizimusi lakho lokunye okunengi

• Ukufunda lokuthuthukisa amakhono akho kanye lokulibaziswa yi***Youtube*** e.g. amavidiyo okuthi ulutho oluthile lwenziwa njani njengokuthi indlela yokugida, indlela yokupheka, kumbe indlela yokulungisa ivili lebhayisikili

• Ukuthola ulwazi oluqakathekileyo ku***Google*** olokukuphathisa kumpilo yakho, esikolo, kubhizimusi lokunye okunjalo

**Yenza ukuthi iyinthanethi ihambelane labafundi bakho**

Xoxa labafundi bakho ukuthi iyinthanethi ingabanceda njani:

• **Buza** “Yikuphi ongafunda ukukusebenzisa kuyinthanethi njalo okungakunceda?” Banike eminye imibono

• **Buza** “Yikuphi okuthakazelelayo njalo ongakholisa ukufunda ngakho?”

**Iseluleko**: Yenza ukuthi ingxoxo lezehlakalo zesifundo zihambelane lokuthi iyinthanethi ingaba luncedo njani empilweni yabo. Lokhu kuzanceda ukuthi izifundo zihambelane labafundi njalo zikholiseke

**Nikeza abafundi omakhalekhukhwini abaphucukileyo**

**Nikeza amokhalekhukhwini abaphucukileyo** (bona ukuthi kulabantu abangedluli abathathu kumakhalekhukhwini munye)

• **Tshengisa** indlela ‘yokuhlaba’ (bamba uphawu olukusikirini), ‘ukuswayipa’ (donsa umunwe kusiya kwesokudla kumbe esenxele), ‘ukukhulisa’ (donsa iminwe emibili uyisa khatshana lakhatshana)

• **Tshela** abafundi ukuthi baphane amathuba okubamba umakhalekhukhwini, bakhuthaze ukuthi bayihlabe, baswayipe njalo bakhulise

• **Tshela** abafundi ukuthi ‘bahlabe’impawu ezikusikirini njalo babone ukuthi kwenzakalani

**Iseluleko**: Tshengisa abafundi abangahlalisekanga labangajayelanga ukuphatha umakhalekhukhwini ukuthi uphawu ‘lwekhamera’ lungaphi njalo ubakhuthaze ukuthatha imifanekiso besebenzisa omakhalekhukhwini lawo. Lokhu kuzabaphathisa ukuthi bakholise njalo bazizwe bezethemba ekuphatheni umakhalekhukhwini.

**Tshela abafundi bakho ukuthi bathathe umfanekiso weqembu (ukuzithatha umfanekiso weqembu) besebenzisa umakhalekhukhwini**

• **Cela** abafundi ukuthi batshengise umqeqetshi wabo kumbe omunye umqeqetshi umfanekiso abawuthetheyo

**Xoxa labafundi bakho ngalokho abakunanzelelayo kumakhalekhukhwini**

• **Buza** “Kungaphi lapho okutshengisa ukuthi ibhathiri lilomlilo onganani?”

• **Buza** “Kungaphi lapho okutshengisa amagagasi kamakhalekhukhwini?”

**Xoxa labafundi bakho ukuthi kungani kuthiwa ngumakhalekhukhwini ‘ophucukileyo’**

• **Buza** “Kuyini okwenza ‘aphucuke’?”

**Iseluleko**: Nika abafundi bakho isikhathi esinengi abasidingayo sokuthi baphathephathe umakhalekhukhwini lokuthi babe lokuzethemba ekusebenziseni umkhalekhukhwini.

**Umsebenzi: Dlalani umdlalo ‘wokudinga uphawu’**

• **Phakamisa** uphawu lukamakhalekhukhwini lunye ngalunye ngasikhathi sinye

• **Buza** “Kungaphi lokhu kumakhalekhukhwini lokuthi luyini?”

• **Chasisa** kubafundi bakho ukuthi uphawu lunye ngalunye luyini, nxa bedinga usizo

• **Nika imivuzo engatsholutho** (isb. iziwiji) nxa kuphiwe impendulo eziqondileyo ngemva kwalokho ubusunamathisela uphawu emdulwini ukuze ukhumbuze abafundi bakho ukuthi ziyini

**Umsebenzi: Ngena kuyinthanethi**

• **Tshela** abafundi ukuthi badinge uphawu lweyinthanethi oluyibhola kumakhalekhukhwini wabo besebeluhlaba (iyinthanethi izavuleka kukhasi lobulembu olikhethileyo nxa uke walihlela mandulo – bona Isingeniso Isifinqo kukhasi 12 ukuze uthole okunengi). Nanzelela ukuthi omakhalekhukhwini abehlukeneyo bangaba lenhlelo zeyinthanethi ezehlukeneyo

• **Chasisa** “Lonke selikuyinthanethi! Kulula kanjalo! Amhlophe!”

• **Nika abafundi bakho isikhathi esinengi** sokuhlola lokuxoxa lokho abakubonayo

**Iseluleko**: ‘Kulenhlelo’ ezinengi zokusebenzisa iyinthanethi. Ezinye zempawu ezivamileyo zethuliwe ngaphansi. Kusiya ngomakhalekhukhwini omsebenzisayo, ungakhetha uphawu lunye phakathi kwalezi ezilandelayo endaweni yalezo ezitshengiswe ngaphezulu.